[{"text_idx": "#000002", "text": "Y digwyddiadau seiclo, dydd wrth ddydd, yng Ngemau Olympaidd Tokyo; gan gynnwys rhagolygon, darogan, golwg ar y Cymry yn ogystal a'r canlyniadau wedi i'r rasys gael eu cwblhau. Cadwch lygad ar y ddalen hon drwy gydol y Gemau i gael eich diweddaru."}, {"text_idx": "#000022", "text": "Gwybodaeth allweddol: Y math o ras feics 'rydym ni 'gyd yn gyfarwydd ag o, yn enwedig y rhai ohonom sydd wedi bod yn gwylio'r Tour de France yn ddiweddar. Y cyntaf, ail a thrydydd dros y llinell yn ennill y medalau. Cwrs 234km o gilometrau sy'n wynebu'r reidwyr, a hynny'n cynnwys nifer o ddringfeydd caled fydd yn tynnu dwr i ddannedd y dringwyr. Y ddringfa nodedig olaf i Kagosaka yn dod llai na 20km o'r diwedd, ond wedi'r goriwaered o'r copa mae 'na ddringo graddol i'r diwedd. Yn sicr o ffafrio dringwyr pur a puncheurs."}, {"text_idx": "#000029", "text": "Gwybodaeth allweddol: Swim. Bike. Run. Swnio'n syml, 'tydi. Ac yn ol y disgwyl, mae'r pellteroedd yn 'Olympic Distance'. Dechrau gydag 1.5km o nofio, wedyn route 40km ar y beic sy'n mynd islaw lefel y mor, cyn gorffen gan redeg pedair gwaith o amgylch cylch 2.5km."}, {"text_idx": "#000033", "text": "Gwybodaeth allweddol: Yn ol rhai sy'n gwybod llawer mwy nag ydw i am feicio mynydd, dyma'r cwrs caletaf erioed yn y Gemau Olympaidd. Eto i'w gadarnhau, ond bydd y reidwyr yn cyflawni'r cylch uchod rhwng 7 a 9 o weithiau. Y tri chyflymaf yn ennill y medalau."}, {"text_idx": "#000035", "text": "Ffefrynnau: Y ffefryn mawr yw Mathieu van der Poel, adawodd y Tour de France yn gynnar wedi cyfnod yn y melyn yn sgil buddugoliaeth ar gymal 2, er mwyn paratoi ar gyfer y ras hon. Ei brif gystadleuwyr bydd y Pyrediniwr, Tom Pidcock, ond peidiwch chwaith a diystyrru deiliad y tlws, Nino Schuter. Mae'n swnio fel ein bod ni'n gweld yr un 'newid yn yr olyniaeth' yn y byd MTB ag ydyn ni'n ei weld ar y ffordd, sef y reidwyr ifanc yn disodli'r rhai mwy profiadol. Rydym ni eisoes wedi rhestru'r ffefrynnau heb son am bencampwr y byd, Jordan Sarrou, ac arweinydd Cwpan y Byd, Mathias Fluckiger. Argoeli i fod yn ras gystadleuol dros ben."}, {"text_idx": "#000036", "text": "Gwybodaeth allweddol: Pan oedd Nia Davies o Nawr yw'r Awr yn sylwebu ar Seiclo S4C wythnos diwethaf a bu'r tim yn trafod anhafaledd rhwng pellteroedd dynion a menywod mewn seiclo, ei sylwad hi oedd bod hynny'n syndod a rhyfeddod i rywun sy'n dod o gefndir triathlon, gan fod popeth yr un pellter. Dyna sydd yma; 'Olympic Distance' eto; 1.5km nofio, 40km ar y beic a 10km o redeg."}, {"text_idx": "#000039", "text": "Ffefrynnau: Un sy'n serennu ym mhob agwedd o seiclo, yw Pauline Ferrand-Prevot o Ffrainc a hithau wedi ennill pencampwriaethau'r byd mewn nifer o ddisgyblaethau. Fodd bynnag, ei chyd-wladwraig fydd ar yr un tim, Loana Lecomte, yw'r ffefryn mawr ar gyfer y ras wedi iddi ennill y bedair ras diwethaf yng Nghwpan y Byd. Un arall o'r reidwyr ifanc sydd wedi hedfan i mewn i'r sin, a hithau ond 21 oed. Deiliad y tlws yw Jenny Rissveds, sydd yn amlwg yn gwybod sut i ennill medal aur, ond heb gael canlyniadau lu eleni. Wedi dweud hynny, gorffennodd ar y podiwm yn rownd ddiwethaf Cwpan y Byd, felly mae'n argoeli'n dda iddi. Evie Richards (Prydain) a Kate Courtney (UDA) yn ddwy i'w gwylio yn ogystal."}, {"text_idx": "#000045", "text": "Gwybodaeth allweddol: Nes i 'rioed feddwl y byddwn i'n ysgrifennu am BMX ar Y Ddwy Olwyn! Ond os dwy olwyn, rhaid ei grybwyll! Dwy ras, un i'r menywod ac un i'r dynion, sy'n fyr ond yn danllyd (ac yn eithaf difyr i'w wylio) a'r tri cyntaf dros y lein fydd yn hawlio'r medalau."}, {"text_idx": "#000048", "text": "Gwybodaeth allweddol: Ras sy'n ymddangos am y tro cyntaf yn y Gemau Olympaidd, ond wedi bod yng Ngemau'r Gymanwlad ers 2014. O'r hyn dwi'n ei ddarllen, mae'n sicr yn rhywbeth i edrych ymlaen ato; ras sy'n para llai na 90 munud ac yn dactegol a chyflym. Mae 'na ddeg tim sydd wedi cyrraedd y Gemau, a phob un yn cynnwys dau ddyn a dwy fenyw. Mae pob aelod yn nofio 300m, ar y beic am 8km a'n rhedeg am 2km yn eu tro cyn cyfnewid gyda'r aelod nesaf. Fel ras gyfnewid arferol, y pedwerydd aelod o'r tim sydd gyntaf dros y llinell sy'n ennill. Mae'n mynd i fod yn wych i'w wylio; triathlon unwaith eto'n arwain y gad o ran cyfartaledd rhwng dynion a menywod, ac mae'n rasio hollol wrth reddf gan nad ydy neb yn gwybod pwy, nac ym mha drefn, bydd yn rasio i'r timau eraill."}, {"text_idx": "#000049", "text": "Gwybodaeth allweddol: Un arall o'r campau sy'n ymddangos yn y Gemau Olympaidd am y tro cyntaf; camp ddechreuodd yn y 1970au a sydd wedi esblygu wrth i reidwyr brofi eu sgiliau mewn pyllau nofio gweigion, dodrefn stryd a neidiadau wedi'i creu gan unigolion. Yn y Gemau, mae reidwyr yn cael munud i berfformio triciau a sgiliau gan ddefnyddio'r rhwystrau ar y cwrs a'n cael eu beirniadau gan ddefnyddio meini prawf. Mae'r rhain yn cynnwys lefel her, gwreiddioldeb, uchder a pherfformiad. Cymysgedd o seiclo a gymnasteg, os liciwch chi."}]